Toilettet er af afgørende betydning for din komfort, når du rejser i autocamper. De fleste toiletsæder kan dreje, hvilket giver gode placeringsmuligheder, hvor der ellers er meget lidt plads.
Europa/Australien/New Zealand
I en autocamper er toilettet placeret over en lille tank i “kassetteformat”. Når du skyller ud, falder kummeindholdet direkte ned i tanken. Når tanken er fuld, fjernes den manuelt via en udvendig serviceluge og du tømmer indholdet på campingpladsens dertil indrettede tømningsstation eller på motorvejsrastepladser eller tankstationer som har tilsvarende tømningsfaciliteter. Derefter skyller du kassetten med rent vand og monterer den igen under toiletkummen. Et kassettetoilet nedbryder en del af indholdet kemisk, så det ikke fylder og lugter så meget som normalt. Toilettet skal løbende have tilført et kemisk tankrensningsmiddel, som følger med når du lejer en autocamper. Midlerne kan også købes og findes på flydende form og som tabs, der kommes i tanken, og de bekæmper lugt meget effektivt. Toiletindholdet må aldrig tømmes direkte i naturen, da nogle af de kemiske stoffer ikke kan nedbrydes i naturen. Husk at tømme regelmæssigt. Vi har fundet en video der beskriver hvordan du tømmer et kassettetoilet >>
USA/Canada:
I autocampere i Nordamerika er der indbygget en fast fækalietank, også kaldet "black water tank". Når den skal tømmes (indikator findes i autocamperen), kører du hen til en tømmestation på en campingplads eller et truck stop og trækker en slange hen til et afløb, hvorefter du åbner for en hane og indholdet ryger ud. Ganske smart. Black-water-tanken må kun tømmes når den er min. 3/4 fyldt, sådan at der er rigeligt med tryk, når hanen åbnes. Når tanken fra toilettet er tømt gentages processen med det almindelige spildevand fra vask og bruser (grey water tank), som skyller slangen igennem og fjerner evt. rester. Se video her >>
Det kan være en god idé at benytte et par gummihandsker eller engangshandsker.
Ved afhentning af autocamperen kan du få demonstreret hvordan toilettet tømmes i netop din model.